**A büntetés-végrehajtás országos parancsnokának  
79/2015. (X. 26.) OP**

***s z a k u t a s í t á s a***

a Büntetés-végrehajtási szervezet Esemény-jelentési Szabályzatának kiadásáról

A *büntetés-végrehajtási szervezet belső szabályozási tevékenységéről* szóló 2/2013. (IX.13.) BVOP utasítás 7. pontja alapján - figyelemmel *a büntetések, az intézkedések, egyes kényszerintézkedések és a szabálysértési elzárás végrehajtásáról* szóló 2013. évi CCXL. törvény, *a szabadságvesztés, az elzárás, az előzetes letartóztatás és a rendbírság helyébe lépő elzárás végrehajtásának részletes szabályairól* szóló 16/2014. (XII. 19.) IM rendelet, valamint *a Belügyminisztérium és a belügyminiszter irányítása alá tartozó szervek ügyeleti szolgálatai által teljesítendő tájékoztatási kötelezettség rendjéről, valamint a Kormányügyelet működéséről* szóló 33/2011. (XII. 2.) BM utasítás előírásaira – a bv. szervek Országos Parancsnokság felé tett jelentéseinek egységesítése érdekében az alábbi szakutasítást adom ki.

1. Jelen szakutasítás Mellékleteként kiadom a Büntetés-végrehajtási szervezet Esemény-jelentési Szabályzatát (a továbbiakban: Szabályzat).
2. A Szabályzat hatálya a Büntetés-végrehajtás Országos Parancsnokságára (a továbbiakban: BVOP), a bv. intézetekre/intézményekre, valamint a fogvatartottak foglalkoztatását végző gazdasági társaságokra (a továbbiakban együtt: bv. szervek), és azok személyi állományára terjed ki.

3. A Szabályzatban foglaltakat a személyi állomány részére – az egyes beosztásokhoz kötődő kötelezettségeknek megfelelően – oktatni kell. A Szabályzatban meghatározott, a jelentés megtételére vonatkozó részletszabályokat a bv. szervek vezető beosztású tagjai, a biztonsági tisztek, valamint a BVOP főügyeletesei teljes terjedelemben, a személyi állomány más tagjai a beosztásukból eredő feladatok ellátásához szükséges mértékben kötelesek ismerni és alkalmazni.

4. A bv. szervek vezetői az események jelentésével kapcsolatosan kiadott helyi intézkedés(ek), őr- és szolgálati utasítások, munkaköri leírások, továbbá a munkaköri leírások biztonsági mellékleteinek felülvizsgálatát, azok szükség szerinti módosítását a szakutasítás kiadását követően, annak hatályba lépéséig kötelesek elvégezni.

5. Jelen szakutasítás 2015. november 1-jén lép hatályba.

6. Hatályát veszti a biztonsági feladatok végrehajtására vonatkozó szabályzat gyűjtemény kiadásáról szóló 1-1/42/2009. (VIII.14.) OP intézkedés 4. számú szabályzata.

**Csóti András bv. altábornagy**

országos parancsnok